雁中箭詞
作者：敖陶孫
朝代：宋

paragraphs: 南來羈鴻北方客，背負嚴霜飛不得。
日中命盡射生手，一箭正中凌空翮。
一鴻中機百鴻驚，點空細字紛斜橫。
力窮遭烹忍一死，可憐片影長孤征。
古人畢弋豈無意，登俎亦可無肉味。
至今暴殄及胎夭，殺氣爲妖滿天地。
物生何至相吞屠，蒼天變化還須臾。
坐殿忽作杜鵑去，行河豈意黄能趨。
人蟲得喪無了日，客行感此淚橫臆。
有弟落南今在亡，十年一字無消息。
冥鴻一來聽祝辭，世間踏地皆危機。
菰蒲飽霜湖水滿，見草爲人汝當遠。